text: স্টার সিনেপ্লেক্সে একসঙ্গে দুই ছবি - allreport24
  বুধবার ২৪ জানুয়ারি ২০১৮ / ১:৩৪ পূর্বাহ্ণ
  স্টার সিনেপ্লেক্সে একসঙ্গে দুই ছবি
  Comments Off on স্টার সিনেপ্লেক্সে একসঙ্গে দুই ছবি
  একসঙ্গে দু'টি হলিউড ব্লকবাস্টার ছবি মুক্তি পেতে যাচ্ছে স্টার সিনেপ্লেক্সে। 'দ্য কনজ্যুরিং'-এর কাঙ্খিত সিক্যুয়াল 'দ্য কনজ্যুরিং ২' এবং 'ওয়ারক্রাফট' নামের ছবি দু'টি এই মাল্টিপ্লেক্সে মুক্তি পাবে ১৭ জুন। গত ১০ জুন যুক্তরাষ্ট্রে মুক্তি পায় ছবিগুলো। সত্যি ঘটনা অবলম্বনে নির্মিত 'দ্য কনজ্যুরিং ২' এবং নতুন যুদ্ধকৌশলের ছবি 'ওয়ারক্রাফট' মুক্তির পর থেকে দর্শকমহলে বিপুলভাবে সমাদৃত হয়।
  যার প্রভাব মিলেছে বক্স অফিস রিপোর্টেও। ৪০ মিলিয়ন ডলার বাজেটের 'দ্য কনজ্যুরিং ২'এরইমধ্যে আয় করেছে প্রায় ৯২ মিলিয়ন মার্কিন ডলার। অন্যদিকে ১৬০ মিলিয়ন ডলারের ছবি 'ওয়ারক্রাফট' এ যাবৎ ঘরে তুলেছে ৩০৪ মিলিয়ন ডলার। সত্যি ঘটনা অবলম্বনে 'দ্য কনজ্যুরিং'২০১৩ সালে মুক্তি পাওয়া ভৌতিক ছবি 'দ্য কনজ্যুরিং' দর্শকদের বুকে কাঁপন ধরিয়েছিলো। তারপর থেকেই শুরু হয় পরবর্তী ছবির অপেক্ষা।
  আগের ছবির মতো এবারের ছবিটিও পরিচালনা করেছেন জেমস ওয়ান। অভিনয় করেছেন প্যাট্রিক উইলসন, ভেরা ফারমিগা, ফ্রান্সিস ও'কনর, সাইমন ম্যাকবার্নিসহ আরও অনেকে।
  অন্যদিকে নতুন যুদ্ধ কৌশলে শত্রুকে পরাহত করে পৃথিবীকে রক্ষার দুধর্ষ কাহিনীর ছবি 'ওয়ারক্রাফট'। জনপ্রিয় ভিডিও গেম সিরিজ 'ওয়ারক্রাফট' অবলম্বনে নির্মিত ছবিটি পরিচালনা করেছেন ডানকান জোনস। চিত্রনাট্য করেছেন চার্লস লেভিট ও ক্রিস মেটজেন। ছবির গল্প আবর্তিত হয়েছে ওর্কের সঙ্গে মানবের লড়াইকে কেন্দ্র করে।
  'ওয়ারক্রাফট' ছবির মাধ্যমে হলিউডের অনেকেই যুক্ত হচ্ছেন নতুন সুপারহিরো ছবির তালিকায়। যার মধ্যে রয়েছেন ট্রাভিস ফিমেল, পলা প্যাটন, বেন ফস্টার, ডমিনিক কুপার, টবি কেবেল প্রমুখ। এর মধ্যে ট্রাভিস ফিমেল অভিনয় করছেন স্যার অ্যানডুইন লুথারের ভূমিকায়। তবে এ সিরিজের অন্যতম চরিত্র ডুরোটনের ভূমিকায় অভিনয় করেছেন টবি কেবেল।